寄霅川刁殿丞十二韻
作者：趙湘
朝代：宋

paragraphs: 柳渾曾吟郡，中間遇牧之。
留連皆往日，寂寞偶多時。
物象應無改，軒車自有期。
憶山辭闕早，採藥上官遲。
澤國閒堪賞，公堂靜好窺。
掃苔紅葉過，臨水白蘋移。
樹石秋供畫，汀洲曉入詩。
謳謠漁父得，孤潔鷺鷥知。
笛外風含酒，樓中月照棋。
野田耕带雨，寒井汲和澌。
城郭煙霞近，人家橘柚垂。
會須尋此景，況與二公宜。